recursal/SuperWikiNEXT-32B huggingface dataset:
**קודקס סרפיניאנוס** (**Codex Seraphinianus**) היא אנציקלופדיה מאוירת של עולמות מדומיינים, שפורסמה בשנת 1981, על ידי לואיג'י סרפיני, אדריכל, מאייר ומעצב תעשייתי איטלקי. אורך הספר הוא כ-360 דפים והוא כתוב באלפבית בלתי מובן.

אודות
-----

הספר הוא מעיין אנציקלופדיה מצוירת, הכוללת איורים מוזרים של בעלי חיים, צמחייה, אנטומיה ומכונות, פרי דמיונו של המחבר. הקודקס לעיתים הוזכר כבעל מאפיינים דומים לכתב יד וויניץ', ולעבודותיהם של אמ.סי. אשר והירונימוס בוש.

האלפבית שבו הספר נכתב טרם פוענח, למרות שבלשנים שונים ניסו לנתח ולפצח את הצופן שבו הוא כתוב. בנוסף, לא ידוע כלל האם הכתב אכן יוצר מילים בעלות משמעות. הכתב נראה כמו שיטת אלפבית בעלת מראה מערבי, הכתובה משמאל לימין בשורה, בעלת אותיות גדולות ואותיות קטנות. חלק מהאותיות מופיעות רק בתחילת או בסוף מילים (סממן שמופיע בדרך כלל בשפות שמיות). שיטת המספור של הדפים פוענחה בנפרד על ידי אלן ושסלר ואיוון דרצ'נסקי.

בהרצאה שנתן סרפיני בשנת 2009, אמר שאין משמעות לכתב שבקודקס.

תוכן
----

הספר מחולק ל-11 פרקים, המחולקים לשני חלקים, הראשון עוסק בעולם הטבע והשני באספקטים השונים של עולם האדם. הפרקים עוסקים בנושאים הבאים:

1. עולם הצומח. כולל איורי פרחים משונים ועצים.
2. עולם החי. כולל איורי חיות, כמו דומי סוס, היפופוטם וקרנף.
3. יצורים דו-רגליים.
4. מה שנראה כמו פיזיקה וכימיה.
5. מכונות משונות ורכבים.
6. נושאים הקשורים לאדם כמו ביולוגיה, מין וכו'.
7. היסטוריה. כולל איורי בני אדם ודומי-אדם מפורסמים, כולל שנות לידה ופטירה, וכן סצינות היסטוריות בעלות חשיבות.
8. היסטוריה של הכתב של הקודקס.
9. אוכל, מנהגי אכילה ומזון.
10. משחקים שונים, כולל משחקי קופסה ומשחקי קלפים, וכן ספורט אתלטי.
11. ארכיטקטורה.

ראו גם
------

* כתב יד וויניץ'

קישורים חיצוניים
----------------

* קודקס סרפיניאנוס, באתר OCLC (באנגלית)
* קודקס סרפיניאנוס - הספר המלא
**אולפני טוויקנהאם** (באנגלית: **Twickenham Studios**) הוא אולפן קולנוע וטלוויזיה ברובע ריצ'מונד שעל התמזה בלונדון. המבנה נוסד ב-1913 על אתר שהיה זירת החלקה על הקרח. בשעתו היה זה אולפן ההסרטה הגדול בבריטניה.

היסטוריה
--------

### עד מלחמת העולם השנייה

האולפנים נוסדו על ידי חברת London Film Company בשנת 1913. החברה פשטה רגל ב-1920 ומכרה את האולפן להפקות עצמאיות. בשנות השלושים רכש את האולפנים למפיק יוליוס האגן, שהשתמש בו יום ולילה (עם צוותים שונים) לשם הפקת סרטי מקור בריטיים בכמות גדולה. ב-1933 לאחר שסרטו של אלכסנדר קורדה, "חייו הפרטיים של הנרי השמיני" היה מועמד לפרס אוסקר לסרט הטוב ביותר, החליט האגן לנסות ולהפיק סרטים איכותיים יותר שיצליחו באמריקה. הוא שיפץ את האולפנים והחל לעסוק גם בהפצה. אולם, האולפנים הגדולים של הוליווד בלמו את ההפצה העצמאית של האולפן הבריטי והסרטים אף לא זכו בהצלחה בבריטניה. ב-1937 פשט האגן רגל. בתקופת מלחמת העולם השנייה שימשו האולפנים למספר הפקות מקור עצמאיות, בהם "כוכבים מציצים מרום" של קרול ריד.

### שנות השישים

בשנות השישים, ימי לונדון החוגגת, צולמו באולפנים כמה מהסרטים הבריטיים הבולטים של התקופה, בהם "Repulsion", סרטו הראשון באנגלית של רומן פולנסקי, "אלפי" ו"הג'וב האיטלקי" בכיכובו של מייקל קיין. כן צולמו באולפנים שני הסרטים הראשונים של הביטלס: "לילה של יום מפרך" ו"Help!" וכן הסרטון שצולם לקידום הסינגל "Hey Jude". בינואר 1969 התחילו חברי הביטלס להשתמש באולפנים כאתר חזרות לפרויקט Get Back, במסגרתו צולם הסרט Let It Be שתיעד את ההקלטות. בהמשך עברו החזרות והצילומים לאולפני אפל רקורדס. חלקו הראשון של הסרט התיעודי The Beatles: Get Back מאת פיטר ג'קסון מ-2021 כולל צילומים מהחזרות באולפני טוויקנהאם.

מבחר סרטים נוספים שצולמו או הופקו באולפני טוויקנהאם
---------------------------------------------------

* מונטי פייתון והגביע הקדוש (מונטי פייתון, 1975)
* זאב אמריקאי בלונדון (ג'ון לנדיס, 1981)
* בלייד ראנר (רידלי סקוט, 1982)
* דג ושמו וונדה (מונטי פייתון, 1988)
* האחרים (אלחנדרו אמנבר, 2001)
* ניקולס ניקלבי (דאגלס מקגרת', 2002)
* נערות לוח השנה (נייג'ל קול, 2003)
* חיוך של מונה ליזה (מייק ניואל, 2003)
* המין היפה (ריצ'רד אייר, 2004)
* וימבלדון - אהבה בלבן (ריצ'רד לונקריין, 2004)
* ציידי המחשבות (רני הארליין, 2004)
* מסביב לעולם בשמונים יום (פרנק קורצ'י, 2004)
* האויב שבפנים: אפוקליפסה (אלכסנדר וויט, 2004)
* משחקי בילוש (Sleuth) (קנת בראנה, 2007)
* אליזבת: תור הזהב (שחר קפור, 2007)
* האחד והיחיד (ריצ'רד לונקריין, 2009)
* קיק אס (מת'יו ווהן, 2010)
* החוב (ג'ון מאדן, 2011)
* מלון מריגולד האקזוטי (ג'ון מאדן, 2011)
* סוס מלחמה (סרט) (סטיבן ספילברג, 2011)
* אשת הברזל (סרט) (פילידה הויל, 2011)
* השבוע שלי עם מרילין (סיימון קרטיס), 2011)
* מלחמת העולם Z (מארק פורסטר, 2013)

הפקות טלוויזיה נבחרות
---------------------

* טלטאביז
* מקמאפיה
* מראה שחורה

קישורים חיצוניים
----------------

ויקישיתוף מדיה וקבצים בנושא **אולפני טוויקנהאם** בוויקישיתוף
* אתר האינטרנט הרשמי של אולפני טוויקנהאם



|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2018078249
* MusicBrainz: 9456c1b1-d418-4141-99a9-2f9593798930
* SUDOC: 115592903
* VIAF: 219507522
* WorldCat: lccn-no2018078249

 |
**קוהאננוזאורוס** (שם מדעי: *Xuanhanosaurus*; מילולית: "הלטאה של קוהנאן (אנ')") הוא סוג של דינוזאור תרופוד ממשפחת המטריאכאנטוזאוריים שחי במשך היורה לפני 167.7 עד 161.2 מיליון שנה. המאובנים שלו התגלו בתצורת שאשימיאו (אנ') שבסצ'ואן בסין ותוארו בשנת 1984 בידי החוקר דונג ג'ה-מינג (Dong Zhiming). הסוג הכיל מין יחיד - *Xuanhanosaurus qilixiaensis*.

הקוהאננוזאורוס היה תרופוד גדול באורך 4.5 מטרים ומשקל של 250 קילוגרם והיו לו גפיים קדמיות חזקות באורך 65 סנטימטרים בקירוב. מבנה עצמות המסרק של כפות רגליו הקדמיות היו כל כך חזקות שדונג ג'ה-מינג האמין שהוא הילך על ארבע רגליים, זאת בניגוד לרוב התרופודים (למעט הספינוזאורוס) שנעו על שתי רגליים וכך יכלו לרוץ במהירות גדולה. אך לא כל החוקרים מסכימים עם כך וטוענים שהגפיים האחוריות יכלו להזדקף ביעילות למרות המבנה הכבד יותר שאולי נועד להרוג טרף קטן.

הדינוזאור נמצא בתצורת שאשימיאו לצידם של דינוזאורים רבים שהתקיימו במשך היורה התיכון ביניהם: אגיליזאורוס, הואיאנגוזאורוס, טואוג'יאנגוזאורוס, אומייזאורוס, ממנצ'יזאורוס, גסוזאורוס, יאנגצ'ואנוזאורוס, סינרפטור ועוד רבים. דינוזאור זה היה טורף-על ונראה שניזון מדינוזאורים קטנים ממנו, ייתכן תוך מארב מוסווה לטרף איטי.

קישורים חיצוניים
----------------

ויקישיתוף מדיה וקבצים בנושא **קוהאננוזאורוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |
**קיכלי גדול** (שם מדעי: ***Turdus Viscivorus***) הוא מין ציפור ממשפחת הקיכליים והוא המין הגדול ביותר מבין הקיכליים הנראים בישראל

ציפור זו מרבה לשהות על הקרקע, ולכן נדיר לצפות בה נודדת, דבר שאינו מאפיין ציפורי שיר.

תיאור
-----

* מבנה גוף: אורך גופו של הקיכלי כ־27 סנטימטרים, מוטת כנפיו 15.1 סנטימטרים, ומשקלו 110 גרם.
* צבעים: הקיכלי הגדול מאופיין בצבעו האפרפר ובנקודות שעל חזהו, הגדולות משל קיכלי רונן.
* סטטוס שימור בינלאומי: ללא חשש (LC - Least Concern)
* סטטוס שימור אזורי: לא רלוונטי, אינו מקנן בישראל

תפוצה ומגמות אוכלוסין
---------------------

אוכלוסיות יציבות של הקיכלי הגדול מצויות במערב אירופה ובדרומה, באסיה הקטנה בין הים השחור והים הכספי ובדרום־מזרחה משם - בצפון איראן וטורקמניסטן.

ביצי קיכלי גדול, אוסף מוזיאון טולוז
אוכלוסיות של הקיכלי הגדול המצויות בצפון אירופה וברוסיה (מזרחה עד לימת באיקל) נודדות לאפגניסטן, למזרח התיכון ולצפון אפריקה. באירופה בלבד – המהווה בין 50% ל־74% משטח התפוצה של המין - מצויים בין 3–7.4 מיליון זוגות דוגרים של הקיכלי הגדול מדי שנה.

בישראל הקיכלי הגדול חולף בעיקר בחורף. הוא נדיר ומחליף מיקום באופן תדיר, בעיקר בצפון ובמרכז. תצפיות מראשית נובמבר בעיקר באזור תל ברוך, מעידות על כך, שהקיכלי הגדול הוא עוף שאינו מרבה להישאר במקום אחד דרך קבע. כמו כן, נערכו תצפיות עם התקדמות החורף - בעיקר בהרי הצפון והגולן. בסוף חודש נובמבר 2014 שני פרטים צולמו באזור צאלים

קישורים חיצוניים
----------------

ויקישיתוף מדיה וקבצים בנושא **קיכלי גדול** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ITIS
* NCBI
* GBIF
 |

* HBW קיכלי גדול באתר
* iucnredlist קיכלי גדול
* קיכלי גדול באתר הצפרות הישראלי

הערות שוליים
------------

1. ↑  קיכלי גדול באתר הרשימה האדומה של IUCN
2. ↑  עזי פז, **מדריך לציפורים בישראל**, כתר ירושלים, 2009, עמ' 256
3. ↑  עזריה אלון, **החי והצומח של ארץ ישראל**, החברה להגנת הטבע
4. 1 2  מגדיר הציפורים של ישראל - קיכלי גדול, באתר פורטל צפרות
5. ↑  צילום: "אולגה בירד"
**סנאי פרבו** (שם מדעי: *Callosciurus prevostii*) הוא מין של מכרסם ממשפחת הסנאיים ותת־המשפחה סנאים יפים. הוא חי בדרום-מזרח אסיה בחצי האי המלאי, סומטרה ובורנאו, והועבר על ידי האדם גם לאי סולאווסי. הוא נקרא על שמו של הגאולוג הצרפתי לואי קונסטאן פרבו (צר').

מאפיינים
--------

אורכו של הסנאי ללא הזנב 20 עד 27 סנטימטרים, ומשקלו 250 עד 500 גרמים. הוא בעל פרווה בצבע שחור, ירכיים ולחיים בצבע לבן ורגליים בצבע אדום. הסנאי שוכן עצים ביערות הגשם של דרום-מזרח אסיה וניזון בעיקר מפירות עץ הדוריאן, אגוזים, זרעים, ניצנים, פרחים אך גם מחרקים וביצים.

לאחר היריון שאורכו עד שלושה שבועות נולדים 1 עד 3 צאצאים. הטורפים העיקריים של הסנאי הם עופות דורסים, נחשים וחתוליים. הסנאי נמצא על פי הרשימה האדומה של IUCN במצב השימור ללא חשש עקב תפוצה רחבה ונוכחות במספר רב של אזורים מוגנים אך הוא עלול להיפגע מבירוא יערות וציד.

גלריה
-----

* ציור משנת 1855ציור משנת 1855
* 
* 
*

קישורים חיצוניים
----------------

ויקישיתוף מדיה וקבצים בנושא **סנאי פרבו** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ITIS
* NCBI
* GBIF
 |

הערות שוליים
------------

1. ↑  סנאי פרבו באתר הרשימה האדומה של IUCN
2. ↑  Peter W. W. Lurz, Isabella Fielding, Virginia Hayssen, Callosciurus prevostii (Rodentia: Sciuridae), academic.oup.com, ‏16 ביוני 2017
3. ↑  Cassola, F. הרשימה האדומה של IUCN ‏, Prevost's Squirrel (Callosciurus prevostii) ‏, IUCN‏, ‏19 בפברואר 2016
**אולפן הרדיו והטלוויזיה המרכזי של משרד ההגנה של הפדרציה הרוסית** (ברוסית: **Центральная телевизионная и радиовещательная студия Министерства обороны Российской Федерации, ЦТРС Минобороны России**) הוא יחידת ההפקה העיקרית של ערוץ הטלוויזיה "זבזדה".

היסטוריה
--------

 מוסקבה, סמטת קולימאז'ני 14. האולפנים שוכנים בקומות החמישית והשביעית.
 מוסקבה, רחוב פרצ'יסטנקה 19. בשנים 1992–1997 שכן כאן אולפן הטלוויזיה של אולפני השידור המרכזי של משרד ההגנה של הפדרציה הרוסית.
אולפן הרדיו והטלוויזיה המרכזי של משרד ההגנה של הפדרציה הרוסית הוקם ב-28 ביולי 1992.

ב-15 באוגוסט 1992 אושר המבנה הארגוני של האולפנים. אל"ם אלכסנדר ויקטורוביץ' יעקובובסקי מונה לראש האולפן הראשון. במסגרת האולפנים פועלים אולפן שידור, אולפן לעיבוד חומרי שידור ואודיו, מחלקת הפעלת מערכות טלוויזיה ושידור רדיו ומרכז טכני. האולפנים היו ממוקמים בבניין של משרד הגנה ברחוב שפושניקוב 14 (כיום - סמטת קולימאז'ני), אולפן שידורי הטלוויזיה משנת 1992 עד 1997 שכן ברחוב פרצ'יסטנקה 19. ב-4 במרץ 1993 אומצה אמנת האולפן.

בספטמבר 1992 נרשמה תחנת הרדיו סלביאנקה במשרד העיתונות והמידע הרוסי. התוכניות של סלאביאנקה שודרו ללא הפסקה על גלי רדיו מאיאק ורדיו רוסיה. מאז 1993 החלו כתבי האולפן עם לוגו VoenTV להופיע בתוכניות החדשות נובוסטישל הערוץ הראשון, וסטי, היום, איטוגי, כמו גם בתוכנית הצבאית "פוליגון" של מיכאיל לשצ'ינסקי בערוץ אוסטנקינו. בינואר 1993, התוכנית הנושאית השבועית העצמאית הראשונה, VoenTV, נוצרה במסגרת ערוץ הטלוויזיה Severnaya Korona, לאחר שהיא נסגרה מאז 1994 בערוץ הטלוויזיה TV-6. בקיץ 1993 שודרה המהדורה הראשונה של תוכנית ההסברה "השליח הצבאי".

מאז 20 בפברואר 2005, על בסיס אולפן הטלוויזיה והרדיו המרכזי של משרד ההגנה של הפדרציה הרוסית, הוקם ערוץ טלוויזיה חדש בשם "זבזדה".

קישורים חיצוניים
----------------

* אתר האינטרנט הרשמי של אולפן הרדיו והטלוויזיה המרכזי של משרד ההגנה

הערות שוליים
------------

1. ↑  Приказ Министра обороны № 88 от 28 июля 1992 года «О создании Центральной телевизионной и радиовещательной студии Министерства обороны Российской Федерации».
2. ↑  Приказ Министра обороны «Об обеспечении деятельности Центральной телевизионной и радиовещательной студии Министерства обороны Российской Федерации» № 119 от 4 марта 1993 года
**K-431** (במקור K-31) הייתה צוללת גרעינית בצי הסובייטי אשר קרתה בה תאונה גרעינית ב-10 באוגוסט 1985 .בזמן תדלוק הצוללת בולדיווסטוק. בזמן התדלוק התרחש פיצוץ ובו נהרגו עשרה בני אדם ו-49 נפגעו מהקרינה הגרעינית. טיים מגזין הגדיר את התאונה כאחד מהאסונות הגרעיניים החמורים בעולם.

אסון תדלוק הכור
---------------

K-431 הושלמה ב-1965 כיחידה K-31, צוללת מסדרת אקו 2 בעלת שני כורים גרעיניים, כל אחד מהם בעל יכולת יצור של 70 מגה-וואט אשר עושים שימוש ב-20% אורניום מועשר כדלק. ב-10 באוגוסט 1985 הצוללת תודלקה בבסיס הצי הסובייטי ליד ולדיווסטוק. לאחר התדלוק, הוחלף מכסה מיכל הכור. המכסה הונח לא נכון והיה צורך להרימו שוב כאשר מוטות הבקרה מחוברים.

כדי למנוע מהמכסה להתרומם יותר מדי - הייתה קורה ייעודית, אך הקורה לא הונחה נכון והמכסה עם מוטות הבקרה הורם גבוה מדי. בשעה 10:55 התרחש הפיצוץ, הפיצוץ הרס את המכונות, יצר חור בגוף הצוללת, והרס חלקית את צריף התדלוק. בעקבות הפיצוץ פרצה שרפה שכובתה לאחר 4 שעות.

לאחר מכן החלה הערכה לזיהום רדיואקטיבי. רוב הנשורת הרדיואקטיבית נפלה במרחק של בין חמישים למאה מטרים מהצוללת, אך ענן של גז רדיואקטיבי וחומר חלקיקי הגיע למרחק של שישה קילומטרים צפונית-מערבית לצוללת. הערכות ראשוניות של שחרור החומרים הרדיואקטיביים היו 74 בקרל (2 Mci) של גזים אצילים ו-185 בקרל (5 Mci) של תוצרי ביקוע גרעיני אחרים, אך רובם היו איזוטופים.

ככל הנראה, עשרה אנשי צוות נהרגו כתוצאה מהפיצוץ עצמו ולא מפגיעות הקשורות לקרינה. פגיעות קרינה אותרו אצל ארבעים ותשעה אנשים, כאשר עשרה מהם פיתחו תסמונת קרינה חריפה והם כללו בעיקר כבאים. מתוך 2,000 האנשים שהיו מעורבים בפעולות הניקיון, 290 מהם נחשפו לרמות גבוהות של קרינה.

הפסולת שנאספה בפעולות הניקיון אוחסנה באתרי הטמנה זמניים. בגלל הקצב המהיר של פירוק החומרים ופעולות הניקיון, חלק ממתקני הנמל חזרו לפעילות ארבעה ימים לאחר הפיצוץ. חודשיים לאחר התאונה ירדו רמות הקרינה במים, ו-5–7 חודשים לאחר התאונה רמות הקרינה נחשבו לתקינות בכל אזור הרציף. הצוללת הפגועה נגררה ל-Pavlovsk Bay ונקשרה שם.

הערות שוליים
------------

1. 1 2  "The Worst Nuclear Disasters".
2. ↑  CNN (1998).
3. ↑  Some sources confuse this submarine with K-314, a Project 671 or Victor I class submarine launched in 1972 and withdrawn from service after a reactor accident in December 1985.
**תנשמית האביב** (שם מדעי: *Helicoverpa armigera*), הנקראת גם **הליוטיס** ו**תנשמית השמש המצויה**, היא מין של עש ממשפחת התנשמיתיים. הבוגרים נפוצים בישראל במשך רוב השנה, מלבד בחורף, בו הם מועטים. באביב אוכלוסייתם גדלה, עם ההתרבות, ובסתיו היא קטנה שוב.

תיאור
-----

אורך גופה כ-20 מ"מ, מוטת כנפיה עד 40 מ"מ. צבע גופה וכנפיה הוא חום בהיר, עם כתמים יותר כהים עליו. יש והכתמים כהים רק מעט יותר, ויש מקרים בהם הכתמים כמעט שחורים. הכנפיים האחוריות לבנבנות, ויש להן פס כהה רחב בשוליים.

רבייה
-----

הביצים מוטלות בודדות על צמחי בר או תרבות ממינים שונים. בין הצמחים הללו נמנים ירקות, אספסת, תלתן, בוטנים, כותנה ועוד. הזחל בודד בכל שלבי התפתחותו, והזחלים אינם מתגודדים, כמיני פרפראים אחרים. אורך הזחל לפני ההתגלמות הוא 35 מ"מ, וצבעו נע בין חום בהיר מאוד, דרך גוני ירוק שונים, ועד חום כהה, זאת לפי צבע מזונו. לזחל יש פסי אורך בהירים, עם פסים כהים לצידם. ההתגלמות נעשית לרוב בקרקע.

הזחלים שבקעו על צמחי כותנה ניזונים בעיקר מהפירות. נזקם לצמחים אלה גדול, כיוון שהם עוברים לפרי שני, לפני שגמרו לאכול את הראשון.

ראו גם
------

* תנשמיתיים
* תנשמית הצפצפה
* תנשמית המורכבים

קישורים חיצוניים
----------------

ויקישיתוף מדיה וקבצים בנושא **תנשמית האביב** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* NCBI
* GBIF
 |

* תנשמית האביב, באתר אנציקלופדיה בריטניקה (באנגלית)
* הליותיס ארמיגרה, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007555645405171

 |
**אולפני הנגדיאן וורלד** (בסינית: **横店影视城**; בפין-יין: **Héngdiàn Yǐngshìchéng**) הם אולפני קולנוע וטלוויזיה בבעלות חברת הנגדיאן גרופ (אנ') הממוקמים בעיירה הנגדיאן שבג'ג'יאנג, סין. זהו אתר הצילומים הגדול ביותר באסיה, וכ-70 אחוזים מסדרות הטלוויזיה ומהסרטים הסיניים מופקים בו.

היסטוריה
--------

בניית האתר החלה בשנת 1996. האולפן מורכב מ-30 בסיסי צילום חיצוניים ו-130 מערכות אולפן פנימיות, בשטח כולל של כ-10 קילומטרים. בשנת 1997 נבנה באתר ארמון קיסרי בסגנון שושלות צ'ין והאן, אחד מהמבנים הייחודיים באולפן, שמשמש לצילום דרמות היסטוריות. יותר מ-1,200 סרטים וסדרות טלוויזיה צולמו בו, כולל עיבוד הלייב-אקשן ל"מולאן" מבית חברת וולט דיסני והסרט זוכה האוסקר "נמר, דרקון". האתר כולל עשרות ארמונות וגנים נוספים, דגם של עיר ישנה והעתק בגודל מלא של העיר האסורה.

עד תחילת העשור השני של המאה ה-21 נודעו האולפנים בעיקר בדרמות המלחמה האנטי-יפניות הפופולריות שהופקו בהם, אך מאז שממשלת סין עודדה את הבמאים להתמקד בהיסטוריה של סין, מתמחים האולפנים בעיקר בצילום דרמות היסטוריות.

בשנת 2011 נפתח האתר חלקית לקהל הרחב, ומאז משמשים האולפנים גם כאתר תיירות. בשנת 2019 ביקרו במקום כ-20 מיליון אנשים.

גלריה
-----

* העתק העיר האסורההעתק העיר האסורה
* ארמון שושלת צ'יןארמון שושלת צ'ין
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **אולפני הנגדיאן וורלד** בוויקישיתוף
* אתר האינטרנט הרשמי של אולפני הנגדיאן וורלד (בסינית ובאנגלית)

הערות שוליים
------------

1. ↑  Du Qiongfang & Huang Lanlan, China’s Hollywood: Hengdian World Studios sees boom in film shoots, tourism - Global Times, www.globaltimes.cn
2. ↑  李松, Hengdian 'film city' eyes comeback after brief dip, china daily global
3. 1 2  Clifford Coonan, China’s Alibaba Pictures, Hengdian Studios to Form Film, TV Joint Venture, The Hollywood Reporter, ‏14 באוקטובר 2014
4. ↑  Mara Reinstein, Inside the Rich and Timeless Sets of Mulan, Architectural Digest, ‏4 בספטמבר 2020
5. 1 2  Jonathan Kaiman, China’s largest movie studio is vast, and so is its audience. But filmmakers have to toe the party line - Los Angeles Times, Los Angeles Times, ‏9 באפריל 2018
6. ↑  Rebuild the Old Summer Palace to its former glory? Chinese relics bureau says no-Ecns.cn, ECNS

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2010147375
* VIAF: 141144680
* WorldCat: lccn-no2010147375

 |
"**Jäger March**", (במקור מפינית: **Jääkärimarssi** או **Jääkärien marssi**; תעתיק לעברית: יֶקָארִימַארְסִי; בתרגום חופשי: "שיר היגרים") Op. 91a, הוא שיר לכת פיני שהולחן על ידי ז'אן סיבליוס. הגרסה הראשונה של השיר נכתבה בשנת 1917 על ידי ההילפסגרופנפיהרר, הצייד הפיני, הייקי נורמיו ששירת בלייפאיה בגדוד הציידים ה-27 הפרוסי המלכותי בצבא הקיסרות הגרמנית. היחידה נלחמה מול האימפריה הרוסית, שבאותה העת הדוכסות הגדולה של פינלנד הייתה חלק ממנה. המילים הוברחו לתוך פינלנד לסיבליוס, שהלחין להן מנגינה בעיר יארבנפה.

במקור ייעד סיבליוס את המילים כדי שיושרו על ידי מקהלת גברים ופסנתר, אך לאחר מכן שינה אותן כדי שיתאימו גם לתזמורת סימפונית. השיר בוצע בציבור לראשונה על ידי האקדמיה לתזמורת גברים של הלסינקי, בניצוחו אולוף וואלין, ב-18 בינואר 1918, ערב מלחמת האזרחים הפינית בהלסינקי. השיר נחשב כצעדת כבוד של מחלקות צבא רבות בצבא הפיני כמו כן השיר מנוגן בתזמורת הצועדת הסאמית של רובניימי.

ראו גם
------

* Säkkijärven polkka
* Niet Molotoff

קישורים חיצוניים
----------------

* 2 Marches, Op.91 (Sibelius, Jean)
* מילים לשיר (בפינית)
* רשימת שירים בשימוש התזמורת הצבאית של פינלנד
* תרגום באנגלית לשיר
* Jääkärimarssi "Jaegers March" (Finnish Patriotic Military Song), באתר יוטיוב

הערות שוליים
------------

1. ↑  "The war and the fifth symphony 1915-1919". Jean Sibelius. Finnish Club of Helsinki.
2. ↑  "Works for choir and orchestra". Jean Sibelius.
3. ↑  Barnett, Andrew (2007). Sibelius. עמ' 276. מסת"ב 978-0300111590
4. ↑  "Jägers". mannerheim.fi. (בפינית)
5. ↑  "The Lapland Military Band - Sotilasmusiikki Sotilasmusiikki". sotilasmusiikki.fi. (בפינית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: bae2b86e-4ab5-4c71-b91d-1336ab02ac2c

 |
**בריאן היילנד** (**Brian Hyland**; נולד ב-12 בנובמבר 1943) הוא מוזיקאי וזמר פופ אמריקאי שהצליח במיוחד בשנות ה-1960 המוקדמות. הוא המשיך להקליט בשנות ה-1970. עיתונאי האתר Allmusic ג'ייסון אנקני סטייט כתב עליו "שירי אהבת הנעורים של היילנד, הגדירו למעשה את הסאונד של סגנון פופ הבאבלגם, בתקופה שלפני הביטלס". למרות שמעמדו כאליל נוער נחלש, הוא הוציא לאור כמה אלבומים בסגנון קאנטרי, וכמה משיריו היו להיטים.

ביוגרפיה
--------

היילנד נולד בוודאוון, קווינס, ניו יורק. הוא למד לנגן על גיטרה וקלרינט בילדותו, ושר במקהלת הכנסייה המקומית. בגיל 14 הוא ייסד את להקת ההרמוניה *The Delfis*, אשר הקליטה גרסת דמו אבל לא הצליחה לקבל חוזה הקלטות. היילנד בסופו של דבר חתם בחברת קאפ הקלטות כאמן סולו, וסינגל הבכורה שלו, "Rosemary", יצא בסוף שנת 1959. חברת התקליטים העסיקה את צמד הפזמונאים לי פוקריס ופול ואנס לעבוד יחד עם היילנד על השיר הבא, "Four Little Heels (The Clickety Clack Song)", שזכה להצלחה בינונית, וצמד הפזמונאים המשיך לעבוד עם היילנד.

באוגוסט 1960 הוציא היילנד לאור את הלהיט הראשון והגדול ביותר שלו, כשהוא עוד לא בן 17, "Itsy Bitsy Teenie Weenie Yellow Polka Dot Bikini", שנכתב על ידי ואנס ופוקריס. השיר הגיע למקום הראשון במצעד בילבורד, ומכר כמעט מיליון עותקים בחודשים הראשונים של השקתו, ויותר משני מיליון עותקים בסך הכול.

היילנד עבר ל-ABC הקלטות, שם החל לעבוד עם גארי לסרס ופיטר אודל כפזמונאים ומפיקים, והוציא להיטים נוספים כגון "Let Me Belong to You" ו-"I'll Never Stop Wanting You".

הלהיט הגדול האחר של היילנד בתקופה זו היה הסינגל שיצא בשנת 1962, "Sealed with a Kiss" ("חתום בנשיקה"), שהגיע למקום ה-3 בשנת 1962 הן במצעד הסינגלים האמריקאי והן במקבילו האנגלי. הוא נשאר על במצעד הפופ האמריקאי במשך 11 שבועות.

משנת 1977 היילנד ומשפחתו התיישבו בניו אורלינס, ובשנת 1979 יצא לאור האלבום In a State of Bayou, שנוצר יחד עם אלן טוסיינט, על ידי חברת התקליטים *Private Stock*.

היילנד ממשיך לסייר בעולם עם בנו באדי, שמסייע בתופים מעת לעת.

קישורים חיצוניים
----------------

ויקישיתוף מדיה וקבצים בנושא **בריאן היילנד** בוויקישיתוף
* 

* אתר האינטרנט הרשמי של בריאן היילנד
* בריאן היילנד, ברשת החברתית טוויטר

* בריאן היילנד, במסד הנתונים הקולנועיים IMDb (באנגלית)

* בריאן היילנד, באתר Last.fm (באנגלית)

* בריאן היילנד, באתר AllMusic (באנגלית)

* בריאן היילנד, באתר MusicBrainz (באנגלית)

* בריאן היילנד, באתר Discogs (באנגלית)

* בריאן היילנד, באתר Songkick (באנגלית)

* בריאן היילנד, באתר Genius

* בריאן היילנד, באתר בילבורד (באנגלית)

ביאורים
-------

1. ↑  ראו Bubblegum music (אנ'). סגנון פופ קליל שכוון לרוב לנוער, ומקורו בשלהי שנות ה-60.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008816737505171
* BNE: XX869245
* BnF: cb14042669n (data)
* GND: 134413628
* ISNI: 0000 0001 1447 7596
* LCCN: n95013440
* MusicBrainz: 1de9c97e-2409-409b-bf99-3ae711af6e4e
* NKC: mzk2004261371
* NTA: 073619981
* SNAC: w69c9s1s
* VIAF: 73096888
* WorldCat: lccn-n95013440

 |
פסל הפעמונים - מצפור אסף סיבוני
**מצפור אסף סיבוני** הוא אתר הנצחה ונקודת תצפית לזכרו של סמ"ר אסף סיבוני, לוחם בחטיבת הנח"ל, אשר נהרג באסון המסוקים ב-4 בפברואר 1997. אתר ההנצחה הוא מצפור הממוקם ממערב למאגר ניר-עם, סמוך לקיבוץ ניר-עם, הקיבוץ בו אסף גדל.

האתר
----

האתר הוקם על ידי משפחת סיבוני בעזרת קרן קיימת לישראל ומיקומו משקף את נוף ילדותו של אסף. הכניסה לאתר היא דרך שביל גישה שבתחילתו ממוקמת אבן זיכרון המובילה לפסל פוני סביבתי של כעשרים פעמוני רוח (כמספר שנות חייו של אסף), אשר משמיעים צלילים כשהרוח נושבת ומנגינתם מתפשטת בראש הגבעה. באתר ישנה סככה עם ספסלים מעץ המשקיפה על רצועת עזה ומאגר המים ומיועדת למנוחת מטיילים. מרחב האנדרטה אשר חשוף לתצפית של 360 מעלות, מעניק את אחת התצפיות הברורות ביותר על רצועת עזה, במיוחד על ג'באליה שנמצאת ממול ועל העיר עזה שממערב לה. בנוסף, ניתן לראות מהתצפית את הערים: אשקלון, שדרות וקיבוצי העוטף של המועצה האזורית שער הנגב, כאשר האנדרטה ממוקמת במרכז ובדיוק על קו התפר בין ישראל לעזה.

הכיתוב על לוח הזיכרון
---------------------

באתר ניצבים שני לוחות זיכרון משיש שחור: האחד בתחילת השביל הקצר היוצא מהכניסה לאנדרטה, שהיא שער צר בין עמודים. השני ליד פסל פעמוני הרוח. על הלוחות חרותים בלבן כיתובי הנצחה.

בראיונות לתקשורת ציינה אמו של אסף כי לקח לה שלוש שנים לנסח את הכיתובים באנדרטה המאפשרים להכיר את אסף. לדבריה, התצפית על רצועה עזה למול יישובי העוטף, הספסלים שמשקיפים על שטח המרעה של אסף מילדות ועד החופשה האחרונה מלבנון והשקט מסביב, כל אלה נושאים את מותו של אסף.

לוח הזיכרון בכניסה לאתר ההנצחה
לוח הזיכרון הממוקם לצד פסל פעמוני הרוח

עוד על האנדרטה
--------------

בשנת 2019, נפגע המצפור עקב שריפה שפרצה בעקבות בלון תבערה שנשלח מרצועת עזה.
באוגוסט של אותה השנה, שוקם המצפור על ידי קבוצת מתנדבים, משפחה, חברים וחיילי היחידה לאורך השנים.

פסל פעמוני הרוח
---------------

פסל פעמוני הרוח נוצר כפרויקט של בית היצירה "פעמוני ירושלים" שנוסד על ידי האמן עופר רובין, שאף בנה את הפסל הסביבתי בשנת 2006. היצירה נבנתה כפסל סביבתי המהווה מיצג של כעשרים פעמוני רוח העשויים מעץ, אלומיניום וכבלי פלדה. כל פעמון מייצג שנה בחייו של אסף.

קישורים חיצוניים
----------------

ויקישיתוף מדיה וקבצים בנושא **מצפור אסף סיבוני** בוויקישיתוף
* אתר יזכור
* אתר קק"ל
* חדר החדשות- דרום: מצפור לזכרו של אסף ז"ל, סרטון בערוץ "חדר החדשות", באתר יוטיוב (אורך: 03:53)
* מצפור אסף סיבוני עולה באש

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מצפור אסף סיבוני"**.
***Tanna japonensis***, המכונה גם "היגורשי" (ביפנית: 蜩,‏ 茅蜩,‏ ひぐらし), הוא מין של ציקדה - משפחה של חרקים, השייך לסוג *Tanna*. תפוצתו בכל רחבי מזרח אסיה והוא נפוץ במיוחד ביפן, שם ניתן לשמוע את צרצורו הצווחני בדרך כלל בערבים ובבקרים.

שמו בקאנג'י נגזר מהתו עבור "מיסקנתוס" (*Miscanthus*), סוג של צמח קנה שהוא נוהג לאכלס. ביפן הוא מכונה גם "קאנאקאנה" (カナカナ) בשל הרעש שהוא מפיק.

תכונות
------

אורכו של זכר בוגר נע בין 28 ל-38 מילימטרים, ואורכה של הנקבה 25-21 מילימטרים. בטנו של הזכר ארוכה ועבה יותר מזו של הנקבה, מאפיין שמקל על ההבחנה ביניהם. בנוסף חלל הבטן הפנימי של הזכר מפותח יותר ומאפשר לו להפיק קריאות בעלות תהודה רבה יותר.

צבע הגוף של החרק הוא חום-אדמדם. גוון ירוק מופיע סביב עיני התשבץ ובמרכז בית החזה, למינים השוכנים בהרים יש גוון כהה יותר.

בית גידול
---------

ביפן החרק חי במגוון גדול של בתי גידול החל באקלים היבשתי הלח של הוקאידו בצפון וכלה באקלים הסובטרופי הגשום של האי אמאמי אושימה שבדרום איי ריוקיו סמוך לטאיוואן (תת-מינים כדוגמת *T. j. ishigakiana*). מחוץ ליפן הוא מצוי בתפוצה נרחבת בסין. בעבר הייתה טענה שהתבררה כשגויה כי החרק שכן פעם גם בחצי האי של קוריאה.

החרק נפוץ ביערות הארזים, הברושים והעצים רחבי העלים מהאזורים ההרריים של הוקאידו ועד למישורים של צפון קיושו. בדרום קיושו הם שוכנים בחלקם התחתון של האזורים ההרריים.

אקולוגיה
--------

זחלים של העש הטפיל, *Epipomponia nawai* צמודים לבטנה של נקבת *Tanna japonensis*
העש הטפיל, *Epipomponia nawai* (משפחת *Epipyropidae* מסדרת הפרפראים) משתמש בחרק כפונדקאי עבור ביציו. גם זבובי בשר (משפחת השחמטניים – Sarcophagidae) תוקפים את החרק.

צרצור
-----

|  |  |  |
| --- | --- | --- |
| (מולטימדיה) | 

|  |
| --- |
| הקולות של *T. japonensis* כפי שהוקלטו בפארק בקאווסקי ביפן באוגוסט 2006  
 |

 |
| לעזרה בהפעלת הקבצים |

התקופה שבה שומעים בעיקר את צרצור הציקדה הוא מהסתיו ואילך, אך באזורים מסוימים ניתן לשמוע אותה בסוף הקיץ. מספטמבר ועד אמצע אוקטובר ניתן לשמוע את צרצור הציקדות כמעט מדי יום.

הצרצור של הזכרים מתאפיין בקול מלכונלי ייחודי "קיקיקיק", "קֶאקֶאקֶאקֶא" ו"קאנאט קאנאקאנה". הזכרים שרים לפני עלות החמה, ולעיתים קרובות בשעת הדמדומים או אחרי שקיעת השמש, באפלה, כשהטמפרטורה צנחה, או כאשר השמים מתעננים. הצרצור משתנה כאשר הטמפרטורה משתנה, בהתאמה לקצב הפעלת עצב הטימבל (tymbal – הכינוי באנגלית לאיברי הקול הייחודים לציקדות).

ביפן קושרים בין קולות הציקדות למלנכוליה, והן היו נושא בספרות, בתוכניות טלוויזיה כדוגמת "ערב קיץ" והקול משמש כאפקט קולי או על מנת לסמן נקודת מפנה בעלילת סדרת הנובלות הוויזואליות היגורשי (במקורひぐらしのなく頃に – היגורשי נו נאקו קורו ני – "כשהציקדות בכו"). קולם של הציקדות רם למדי, אך אינו נישא למרחקים.

תת-מינים
--------

* ***Tanna japonensis ishigakiana*** – תת-מין זה נתגלה באי אישיגאקי שבמחוז אוקינאווה. אף שבעבר הם נמנו על רשימת המינים בסכנה של ארגון ה-IUCN, לא נחשב תת-מין זה כיום כמצוי בסכנה. הקריאה של תת-מין זה מתכתית יותר וקצבה מהיר יותר.

קישורים חיצוניים
----------------

ויקישיתוף מדיה וקבצים בנושא **Tanna japonensis** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* NCBI
* GBIF
 |

הערות שוליים
------------

1. ↑  קצת על הסדרה ניתן לקרוא בעברית באתר anime-il
סנאי קרקע ברברי
**סנאי קרקע אפריקנים** (שם מדעי: Xerini) הוא שבט של מכרסמים ממשפחת הסנאיים מתת-משפחת סנאיי קרקע בתוכו 3 סוגים ושישה מינים. הם קרובים לשבט סנאי קרקע ענקים המצוי גם הוא באפריקה וקרבה רחוקה יותר למרמיטות של האזור ההולארקטי.

בני שבט זה חיים באפריקה שמדרום לסהרה ובדרום אסיה (והובאו לאיים הקנריים) והם דומים במראם לסנאים רגילים, בעיקר בזנבם הסמור כלפי מעלה. כמו קרוביהם הם חיים במחילות בערבות עשב, סוואנות ובמדבריות.

אלו מכרסמים קטנים באורך 160–400 מ"מ שלחלקם פסים לאורך גופם. לעיתים הם עומדים זקופים כדי לצפות על טורפים המתקרבים אליהם. מזונם מורכב מהצומח ומהחי.

מיון
----

* שבט סנאי קרקע אפריקנים (*Xerini*)
	+ סוג ומין יחיד סנאי קרקע ברברי (*Atlantoxerus getulus*)
	+ סוג סנאי קרקע (*Xerus*)
		- מין סנאי קרקע מפוספס (*Xerus erythropus*)
		- מין סנאי כף קרקעי (*Xerus inauris*)
		- מין סנאי קרקע הררי (*Xerus princeps*)
		- מין סנאי קרקע חלק (*Xerus rutilus*)
	+ סוג ומין יחיד סנאי קרקע ארך-טופר (*Spermophilopsis leptodactylus*)

קישורים חיצוניים
----------------

ויקישיתוף מדיה וקבצים בנושא **סנאי קרקע אפריקנים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* NCBI
 |
פירוש נוסף ערך זה עוסק בפטיבל קומדיה שנערך מדי שנה. אם התכוונתם לתוכנית הטלוויזיה Just For Laughs, ראו קטעים איתכם.
תיאטרון סן-דני (Théâtre Saint-Denis) במונטריאול במהלך הפסטיבל (2007). בכניסה לתיאטרון ניצבת דמותו של קמע הפסטיבל - "ויקטור".
**Just for Laughs** (בצרפתית: *Juste pour rire*) הוא פסטיבל קומדיה שנערך מדי שנה בחודש יולי במונטריאול, קוויבק, קנדה, מאז שנת 1983. זהו פסטיבל הקומדיה הבינלאומי הגדול בעולם.

הפסטיבל נוסד ב-1983 על ידי גילברט רוזון כאירוע דו-יומי דובר צרפתית. ב-1985 הצטרף לצוות המנהל של הפסטיבל אנדי נולמן, שהחליט להוסיף לפסטיבל אף אירועים דוברי אנגלית. בעקבות הצטרפותו לצוות המנהל אף התארך משך הפסטיבל לחודש, שבו הציגו אמנים דוברי צרפתית בחצי החודש הראשון, ואמנים דוברי אנגלית בחצי החודש השני. בתוכנית הפסטיבל כלולים קטעים קומיים בינלאומיים וכן קטעים אילמים (אקרובטיקה, פנטומימה ועוד). ב-1999 עזב נולמן את הצוות המנהל של הפסטיבל, אך הוא נשאר בחבר המנהלים של החברה המנהלת את הפסטיבל. ב-2010 חזר נולמן לצוות המנהל, בתפקיד נשיא תחומי הפסטיבלים והטלוויזיה.

במהלך ימי הפסטיבל מופיעים ברחבי מונטריאול, בעיקר ב"רובע הלטיני" (אזור הידוע בתיאטראות, בתי קפה וחנויות בוטיק) אמני רחוב, אמני וודוויל ואמנים אחרים בהופעות קוליות וחזותיות. בערבים מציגים מועדוני הלילה והתיאטראות תוכניות מיוחדות שנועדו לתמוך באמנים. עם מבקרי הפסטיבל נמנים גם ציידי כישרונות ומפיקים, והוא מהווה הזדמנות לחשיפה עבור אמנים צעירים.

החל מ-1996 מתקיים במהלך הפסטיבל גם פסטיבל הקולנוע *Comedia*, שבו מוענקים פרסים לסרטים קצרים ולסרטים באורך מלא.

קישורים חיצוניים
----------------

ויקישיתוף מדיה וקבצים בנושא **Just for Laughs** בוויקישיתוף
* 

* אתר האינטרנט הרשמי של Just for Laughs (בצרפתית)

הערות שוליים
------------

1. ↑  Five top comedy festivals around the world | Travel | theguardian.com
2. ↑  Andy Nulman | speaker | National Speakers Bureau
מצפן אסטרונמי מתקופת מלחמת העולם השנייה
**מצפן אסטרונמי** (באנגלית: **Astrocompass**) הוא כלי ניווט לקביעת כיוון הצפון האמיתי דרך מיקומם של גופים אסטרונומיים שונים.

ישנן נסיבות מסוימות כאשר מצפנים מגנטיים ומצפנים גירוסקופיים אינם אמינים. מצב זה קורה באזורים קוטביים, שם הכוח המופעל על המחט של המצפן המגנטי הוא כמעט אנכי ומצפן גירוסקופי הופך להיות לא יציב בגלל סיבוב כדור הארץ. מצפנים מגנטיים רגישים גם להפרעה משדות מגנטיים אחרים שאינם כדור הארץ, כמו אלה המיוצרים על ידי המעטפת של כלי רכב או כלי-מתכת מסוימים. לפני הופעתם של עזרי ניווט אלקטרוניים כמו ה-GPS הדרך האמינה ביותר לברר היכן הצפון, בנסיבות כאלה הייתה באמצעות מצפן אסטרונומי.

עקרון השימוש
------------

ציר הסיבוב של כדור הארץ נשאר נייח לאורך כל השנה. לפיכך, עם הידיעה על הזמן הנוכחי והמיקום הגאוגרפי בצורת קו רוחב וקו אורך, המוגדרים על המכשיר באמצעות חוגות, ניתן לראות באמצעות המצפן האסטרונומי כל אובייקט אסטרונומי בעל מיקום ידוע כדי לתת קריאה מדויקת ביותר.

בצורתו הבסיסית ביותר, המצפן האסטרונומי מורכב מלוח בסיס המסומן בכיווני המצפן, ועליו מותקן מנגנון המכונה תוף משווני. על התוף הזה ישנה קבוצה של מראות מתכווננות וסולם נטייה. בגרסאות מתקדמות יותר עשויים להיות כרונומטרים מובנים או הגדרות ברירת מחדל לגופים אטרונמים כגון השמש.

כדי להשתמש במצפן, מאזנים תחילה את לוח הבסיס עם האופק ואז מכוונים בצורה גסה לצפון. לאחר מכן מטים את תוף המשווני ביחס לבסיס זה בהתאם לקו הרוחב המקומי. המראות נקבעות לאחר מכן באמצעות זווית השעה המקומית והסטייה של גוף אסטרונומי שמשתמשים בו. לאחר שכל ההגדרות הללו נעשות, צריך שהגוף האסטרונומי יראה במראות המצפן. לאחר מכן הוא מיושר במדויק לנקודות המצפן. הליך זה מחייב את המשתמש שלו להיות בעל ידע בניווט ימי או טבלאות אסטרונומיות, וזה אחד החסרונות העיקריים שלו.

שימושים היסטוריים
-----------------

המצפן האסטרונמי הפך לשימושי רק בעקבות המצאת הכרונומטר שבלעדיו היה כמעט חסר תועלת לניווט. עד אז השימוש במכשיר היה בשימוש מוגבל. תחילה היו מצפנים מגנטיים ואחר כך מצפני הג'ירו שהיו מועדפים כמעט בכל המקרים. במסעות גילוי הקוטב שהוא אחד האזורים בהם נעשה שימוש במצפן האסטרונומי, מהסיבות שתוארו לעיל. המצפן שימש לאורך ההיסטוריה גם במצבים אחרים כדי לבדוק את הדיוק של צורות אחרות של מצפנים. במצפן השתמשו, למשל, במערכה בצפון אפריקה במלחמת העולם השנייה, ביחידות קבוצת המדבר ארוכת הטווח וה-SAS, ובמטוסים במלחמה.

GPS ועזרי ניווט אלקטרוניים יצרו מצב שהמצפן האסטרונומי מיושן מבחינה פונקציונלית ופחות רלוונטי, למעט אזורים קרובים מאוד לקטבים בהם אין כיסוי GPS ואין עזרי ניווט אלקטרוניים עדכניים.

מאפייני המצפן האסטרונמי
-----------------------

* קריאת השעה המקומית
* הגדרת קו רוחב
* קביעת זווית השעה המקומית של הכוכב (LHA) לאותו יום באמצעות טבלאות או תוכנית מחשב
* הפניית המצפן לכוכב (שמש או ירח)
* קריאת המסלול האמיתי על הכוכב
גביש ביסמוט
**מתכות מעבר עמידות** (Poor metal או Post-transition metals) הן יסודות מתכתיים. בטבלה המחזורית, הם נמצאים בעמודות 13-15 או 12-15 בין מתכות המעבר למתכות למחצה. יש להן אלקטרושליליות נמוכה יותר מלמתכות מעבר, אך פחות מלמתכות אלקליות ולמתכות אלקליות עפרוריות.
מתכות מעבר העמידות כוללות את היסודות: אינדיום, אלומיניום, בדיל, ביסמוט, גליום, עופרת ותליום. למתכות המעבר העמידות יש עוד ארבעה יסודות חדשים שהוכנו במעבדה: ניהוניום, פלרוביום, מוסקוביום וליברמוריום.
שיוך מתכות לקבוצה זו תלוי בהגדרת קבוצת מתכות המעבר: עד שנות ה-50 רוב ספרי הכימיה לא שייכו את מתכות העמודה ה-11 (מתכות המטבע) נחושת, כסף וזהב כמתכות מעבר וכיום ברוב הספרים הן נחשבות מתכות מעבר ולא מתכות מעבר עמידות. לגבי מתכות העמודה ה12: אבץ, קדמיום וכספית ניתן למצוא הגדרות סותרות בספרים שונים כשבערך מחצית הספרים מגדירים את הקבוצה כמתכות מעבר והמחצית האחרת (הכוללת את הספר Advenced Inorganic Chemistry של F. A. Cotton ו G. Wilkinson הנחשב לטקסט הסטנדרטי באוניברסיטאות אמריקניות ואחרות) כמתכות מעבר עמידות בשל העובדה שקליפה d שלהם מלאה והקישור הכימי הוא על ידי אלקטרוני s. אי אחידות בהגדרת קבוצה 12 נמצאת אפילו בין פרקים שונים באותם ספרים. הסיבה להכללת יסודות העמודה ה12 כמתכות מעבר (וכפועל יוצא - החסרתן מרשימת מתכות המעבר העמידות) בכמה ספרים היא פישוט הטבלה המחזורית המוצגת לסטודנטים כך שהעמודה מוצגת כחלק מגוש d.

ראו גם
------

* הטבלה המחזורית

קישורים חיצוניים
----------------

ויקישיתוף מדיה וקבצים בנושא **מתכות מעבר עמידות** בוויקישיתוף

הערות שוליים
------------

1. ↑  "The place of zinc, cadmium, and mercury in the periodic table." Journal of chemical education 80, no. 8 (2003): 952.

| הטבלה המחזורית |
| --- |
| H |  | He |
| Li | Be |  | B | C | N | O | F | Ne |
| Na | Mg |  | Al | Si | P | S | Cl | Ar |
| K | Ca |  | Sc | Ti | V | Cr | Mn | Fe | Co | Ni | Cu | Zn | Ga | Ge | As | Se | Br | Kr |
| Rb | Sr |  | Y | Zr | Nb | Mo | Tc | Ru | Rh | Pd | Ag | Cd | In | Sn | Sb | Te | I | Xe |
| Cs | Ba | La | Ce | Pr | Nd | Pm | Sm | Eu | Gd | Tb | Dy | Ho | Er | Tm | Yb | Lu | Hf | Ta | W | Re | Os | Ir | Pt | Au | Hg | Tl | Pb | Bi | Po | At | Rn |
| Fr | Ra | Ac | Th | Pa | U | Np | Pu | Am | Cm | Bk | Cf | Es | Fm | Md | No | Lr | Rf | Db | Sg | Bh | Hs | Mt | Ds | Rg | Cn | Nh | Fl | Mc | Lv | Ts | Og |
| 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| מתכות אלקליות | מתכות אלקליות-עפרוריות | לנתנידים | אקטינידים | מתכות מעבר | מתכות מעבר עמידות | מתכות למחצה | אל-מתכות | הלוגנים | גזים אצילים | תכונות כימיות לא ידועות |

 |
אריזת ממחטות מונחת על ממחטה פרוסה
**קלינקס** (באנגלית: **Kleenex**) הוא מותג אמריקאי של מגוון מוצרי היגיינה: ממחטות נייר, חיתולים, נייר טואלט, מגבונים לחים ועוד. קלינקס הוא סימן מסחר רשום של חברת קימברלי קלארק בארצות הברית, שמקורו במילה שהומצאה על ידי החברה ב-12 ביוני 1924. מוצרי קלינקס מיוצרים במעל ל-30 מדינות ונמכרים בלמעלה מ-170 מדינות. המותג קלינקס מוכר ברחבי העולם ומשמשים לעיתים כשם גנרי לממחטת נייר, בפרט בארצות הברית.

היסטוריה
--------

החומר שממנו ממחטות קלינקס עשויות נקרא "צלו-כותנה" ("Cellucotton") ותוכנן על ידי חברת קימברלי-קלארק במהלך מלחמת העולם הראשונה, לשימוש בתור מסנן במסיכות גז. בשנת 1924 חברת קימברלי-קלארק הייתה לראשונה בעולם המערבי שייצרה ממחטות נייר לפנים (מאות שנים לפני כן כבר נעשה בממחטות נייר שימוש ביפן). עם השנים החליפה ממחטת הנייר את השימוש בממחטות בד.

ראו גם
------

* ממחטת נייר
* קימברלי קלארק

קישורים חיצוניים
----------------

ויקישיתוף מדיה וקבצים בנושא **קלינקס** בוויקישיתוף
* 

* אתר האינטרנט הרשמי של קלינקס
* קלינקס, ברשת החברתית טוויטר
* האתר הראשי של קימברלי חוגלה פרופישונל **(עברית)**
**אלגוריתם צ'ודנובסקי** הוא אלגוריתם מהיר לחישוב הספרות של פאי (מספר). האלגוריתם פורסם בשנת 1989 על ידי האחים דויד וגריגורי וולפוביץ' צ'ודנובסקי. האלגוריתם שימש לשבירת השיא העולמי לחישוב הספרות של פאי מספר פעמים: בשיאים שחישבו את 2.7 טריליון (כלומר 12^10) הספרות של פאי ב-2009, את 10 טריליון הספרות ב-2011, בנובמבר 2016 חישבו בעזרת האלגוריתם 22.4 טריליון ספרות של פאי ובספטמבר 2018 עד ינואר 2019 חושבו באמצעותו 31.4 טריליון ספרות].

סיבוכיות האלגוריתם כדי לחשב n ספרות היא {\displaystyle O(n\log ^{3}n)}.

האלגוריתם מבוסס על הטור האינסופי:

{\displaystyle {\frac {1}{\pi }}=12\sum \_{k=0}^{\infty }{\frac {(-1)^{k}(6k)!(545140134k+13591409)}{(3k)!(k!)^{3}\left(640320\right)^{3k+3/2}}}\!}
אשר ניתן לפשטו לצורה 
{\displaystyle {\frac {(640320)^{3/2}}{12\pi }}={\frac {426880{\sqrt {10005}}}{\pi }}=\sum \_{k=0}^{\infty }{\frac {(6k)!(545140134k+13591409)}{(3k)!(k!)^{3}\left(-262537412640768000\right)^{k}}}\!}
יישנם שלושה ביטויים מסוגים שונים, שהם סדרות בקצבים שונים וקבוע: בקצב פולינומי Mk, בקצב ליניארי Lk, בקצב אקספוננציאלי Xk, והקבוע C, שעל בסיסם ניתנת הנוסחה שהיא: 

{\displaystyle \pi =C\left(\sum \_{k=0}^{\infty }{\frac {M\_{k}\cdot L\_{k}}{X\_{k}}}\right)^{-1}},
כאשר:
{\displaystyle C=426880{\sqrt {10005}}}  

Mk+1 = Mk \* (12k+2) \* (12k+6) \* (12k+10) / (k+1)^3, M0 = 1 [Mk = (6k)! / ((3k)! \* (k!)^3)]  

Lk+1 = Lk + 545,140,134, L0 = 13,591,409 [Lk = 13591409 + 545140134\*k]  

Xk+1 = Xk \* -262,537,412,640,768,000, X0 = 1 [Xk = (-640320)^3k = (-262537412640768000)^k]

ניתן אף לשפר את הנוסחה על ידי הצבה של:
Kk+1 = Kk + 12, K0 = 6  

Mk+1 = Mk \* (Kk^3 - 16Kk) / (k+1)^3 ,M0 = 1

דוגמת קוד בפייתון של האלגוריתם
------------------------------

```
from decimal import Decimal as Dec, getcontext as gc

def PI(maxK=70, prec=1008, disp=1007): # parameter defaults chosen to gain 1000+ digits within a few seconds
    gc().prec = prec
    K, M, L, X, S = 6, 1, 13591409, 1, 13591409 
    for k in xrange(1, maxK+1):
        M = (K\*\*3 - (K<<4)) \* M / k\*\*3 
        L += 545140134
        X \*= -262537412640768000
        S += Dec(M \* L) / X
        K += 12
    pi = 426880 \* Dec(10005).sqrt() / S
    pi = Dec(str(pi)[:disp]) # drop few digits of precision for accuracy
    print "PI(maxK=%d iterations, gc().prec=%d, disp=%d digits) =\n%s" % (maxK, prec, disp, pi)
    return pi

Pi = PI()
print "\nFor greater precision and more digits (takes a few extra seconds) - Try"
print "Pi = PI(317,4501,4500)"
print "Pi = PI(353,5022,5020)"

```

הערות שוליים
------------

1. ↑  [ Google Cloud Topples the Pi Record
לוגו החברה
קטע לדוגמה ממפת הערבה של שביל נט
**שביל נט** היא חברת DATA ווקטורי, המבצעת סקרי שטח, מיפוי והוצאה של מפות שטח טופוגרפיות ברמה ארצית. ה DATA כולל גם מידע עירוני של כבישים, רחובות ומחלפים. חברת שביל נט אוספת חומר מעודכן ומפורט מהשטח המביא ליצירת DATA ווקטורי, מעודכן ובעל רמת מהימנות ודיוק גבוהים המוכנים לשימוש בשטח. החברה מוציאה מפות טופוגרפיות דיגיטליות וכן מפות מודפסות. החברה הוקמה בסוף שנת 2005 על ידי אורי בן זאב ואיתי פורת. בתחילת דרכה החברה הוציאה רק מפות שתיארו אזורי רכיבת אופניים, אך ב-2006 שינתה את קו פעולתה והחלה מפרסמת מפות טופוגרפיות אחרות הפונות גם להולכי רגל, ג'יפאים ורוכבים על סוסים.

החברה מוציאה לאור מפות טיולים מרמת הגולן בצפון ועד הרי אילת בדרום, המפות כוללות דרכי עפר ושבילים מסומנים ולא מסומנים, סינגלים לרוכבי אופניים, נקודות עניין ואתרים ועוד. בנוסף מוציאה החברה מפות דיגיטליות בקנה מידה 1:25,000 לאייפון, אנדרואיד, מחשבים ביתיים ומכשירי ניווט, בכיסוי ארצי. החברה הוציאה גם מפות מיוחדות כמו ערכת הולכים בשביל ישראל, מפות לשבילים מיוחדים כמו: שביל הגולן, שביל ים לים, שביל סובב מכתש רמון ועוד. שביל נט היא החברה היחידה בישראל ואולי גם בעולם שמסווגת את השבילים להליכה ורכיבה לפי רמות קושי. ייחוד נוסף של המפות הוא שחלקים גדולים מהן (מפות מודפסות) וכל המפות (הדיגיטליות) מוגשים בקנה מידה גדול מזה המקובל במפות סימון השבילים של החברה להגנת הטבע.

קישורים חיצוניים
----------------

* אתר שביל נט
* יואב קווה, מובילים חברתיים, באתר הארץ, 28 בינואר 2008

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007289126605171
* LCCN: n2019003481
* WorldCat (עם LCCN): n2019-003481

 |
**תניסתרופאוס** (שם מדעי: ***Tanystropheus***; פירוש השם: "מתלים ארוכים") הוא סוג של זוחל ימי קדום ממשפחת התניסתרופאיים, שדמה לפליוזאורים וחי בתקופה טריאס תיכון, לפני 228–245 מיליון שנה. מאובני יצור זה נמצאו בדרום אירופה (באיטליה ושווייץ), המזרח התיכון וסין.

מאפיינים
--------

התניסתרופאוס היה זוחל ארוך צוואר שהגיע לאורך שישה מטרים, כשצווארו רב החוליות היווה כשלושה מטרים מאורכו. תחילה סברו שיצור זה קרוב לפטרוזאורים, אך בהמשך הניחו שהוא חי בים, והיה שייך לקבוצת זוחלים קדומה - פרוטורוזאוריה. מהסוג נמצאו שלושה מינים.

בדומה לאריות ים מודרניים, ככל הנראה, היה התניסתרופאוס נח על החופים והסלעים, ושוחה בים במרדף אחרי דגים. ייתכן שהוא הסתער על טרפו במהירות באמצעות צווארו בדומה לאנפות.

יצורים אלה נכחדו לאחר תור הטריאס.

בתרבות
------

זוחל ימי זה מופיע בסדרה "מפלצות ים" ובסרט "Sea Rex 3D".

ראו גם
------

* טרילופוזאורוס

קישורים חיצוניים
----------------

ויקישיתוף מדיה וקבצים בנושא **תניסתרופאוס** בוויקישיתוף
* יוגב ישראלי, החוליה החלשה של התניסתרופאוס, שחי לפני כ-240 מיליון שנה, באתר ynet, 21 ביוני 2023

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |
מראה המצרים מחופי סרדיניה. קורסיקה נראית באופק
**מצר בוניפאצ'יו** (באיטלקית: **Bocche di Bonifacio**, בצרפתית: **Bouches de Bonifacio**) הוא מצר ים בין סרדיניה וקורסיקה. רוחבו כשבעה ק"מ והוא מפריד בין הים הטירני לבין האגן המערבי של הים התיכון. שמו של המצר בא מהעיירה בוניפאצ'יו השוכנת לחופו הצפוני בקורסיקה. 

מכיוון שמיצר בוניפציו הוא אחד האזורים הבולטים בים התיכון מבחינת המגוון הביולוגי, נקטו צרפת ואיטליה גישה מגבילה לניווט, במובן זה שלספינות צרפתיות או איטלקיות הנושאות סחורה מסוכנת אסור לעבור במיצר. כמו כן נחתם ברומא ב-25 בנובמבר 1999 הסכם פלגוס ליצירת מחסה בטוח ליונקים ימיים על ידי צרפת, איטליה ונסיכות מונקו.

המצר ידוע לשמצה בקרב מלחים ויורדי ים בשל תנאי מזג האוויר הקשים השוררים בו ובשל שרטונים ומכשולים אחרים שנמצאים בו. אסון השייט הידוע ביותר בתולדותיו אירע ב-15 בפברואר 1855 בעת מלחמת קרים, כאשר הפריגטה הצרפתית סמילנט (Sémillante) שהייתה בדרכה מנמל טולון לים השחור, עלתה על שרטון וטבעה על כל 750 נוסעיה. באסון נוסף שאירע בשנת 1993 טבעה מכלית במצר ומאז נאסרה העברת חומרים מסוכנים דרכו.

קו מעבורת סדיר חוצה את המצר מקורסיקה לסרדיניה.

קישורים חיצוניים
----------------

ויקישיתוף מדיה וקבצים בנושא **מצר בוניפאצ'יו** בוויקישיתוף
* קו מעבורת לרוחב המצר

הערות שוליים
------------

1. ↑  Strait of Bonifacio, EUROPEAN STRAITS INITIATIVE

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 246329090
* WorldCat (עם VIAF): 246329090

 |
**קליסטו** (שם מדעי: *Callistoe*) הוא סוג נכחד של יונק ממשפחת הפרובוריהאיניים שהתקיים באמריקה הדרומית במשך האאוקן שלפני 50 מיליון שנה מזמננו. סוג זה כולל מין בודד - **Callistoe vincei** והוא נקרא בידי ב-2002 על שם קליסטו מהמיתולוגיה היוונית - אלה יפה שהפכה לדוב בידי זאוס. המאובנים שלו התגלו כשלד כמעט מושלם בתצורת "Lumbrera Formation" בסלטה שבארגנטינה.

יונק זה היה דומה במראהו לזאב הכיס והיה קרובם של הפרובוריהאינה והארמיניהרינגיה, הגדולים יותר. הוא הגיע לאורך של 2 מטרים, לגובה 50 ס"מ בכתפיים ולמשקל של 20 עד 30 ק"ג. בדומה לקרוביו היה בעל לסתות חזקות עם עוצמת נשיכה חזקה בה הוא השתמש כדי להרוג טרף או לשבור עצמות. גופו היה דק ומוארך והזכיר דלק מודרני, כשהיו לו מפרקים חזקים וכפופים מעט שמנעו ממנו לטפס ביעילות, כך שהתמחה בתנועה קרקעית. הוא היה גם בעל טפרים ארוכים המתאימים לחפירה.

יונק זה חי בערבות הקדומות של ארגנטינה, בהם רעו ארמדילאים, מכרסמים שונים, נוטונגולאטויים ועופות גדולים.

קישורים חיצוניים
----------------

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |

הערות שוליים
------------

1. ↑  M. Judith Babot, Guillermo W. Rougier, Daniel A. García-López, Sara B. Bertelli, Claudia M. Herrera, M. Virginia Deraco, Norberto P. Giannini, New mandibular remains of Callistoe (Metatheria, Sparassodonta) reveal unexpected anatomical, functional, and evolutionary aspects of this carnivorous genus, **Vertebrate Zoology** 72, 2022-06-30, עמ' 469–485 doi: 10.3897/vz.72.e82709
**Cytoscape** היא תוכנה ביואינפורמטית מבוססת קוד פתוח לוויזואליזציה של רשתות אינטראקציות של מולקולות, פרופילי התבטאות גנים ואינטגרציה עם מידע נוסף. התוכנה תומכת בתוספים המרחיבים את יכולותיה בצורות הצגה נוספות, תמיכה בפורמטים נוספים וקישור לבסיסי נתונים נוספים. התוכנה כתובה בשפת Java, וקיים פרויקט מקביל Cytoscape.js אשר מבוסס על JavaScript ומאפשר ניתוח וויזואליזציה של גרפים בדפדפן.

פיתוח Cytoscape החל ב-2002 על ידי המכון לביולוגיה מערכתית בסיאטל וכיום היא מפותחת על ידי קונסורציום בינלאומי של מפתחים. גרסה 0.8 של התוכנה יצאה לאור ביולי 2002, ובנובמבר אותה שנה יצאה גרסה 0.9. גרסה 1.0 יצאה במרץ 2003. גרסה 2.0 יצאה ב-2004, ובמאי 2012 יצאה הגרסה האחרונה של ‎2.xx גרסה 2.83. גרסה 3.0 יצאה בפברואר 2013.

התוכנה מיועדת לניתוח וויזואליזציה של גרפים של רשתות מתחום הביולוגיה, אך יכולה לעבוד גם על סוגי רשתות אחרות.

התוכנה יכולה לקבל כקלט קובצי אינטראקציות גולמיים (פורמט SIF), המתארים קשרים בין חלבונים או בין חלבונים ו-DNA. עבור שמרים ואורגניזמי מודל אחרים קיימים בסיסי נתונים גדולים של אינטראקציות כאלו כדוגמת BIND ו-TRANSFAC. את הרשתות או התכונות של הצמתים והקשתות יכולה התוכנה לשמור ולטעון בפורמט של GML ‏(Graph Modelling Language), פורמט XGMML ‏(eXtensible Graph Markup and Modeling Language). התוכנה יכולה לטעון מידע על התבטאות גנים מקבצי טקסט בפורמט csv ו-tsv. התוכנה מסוגלת להתממשק עם בסיסי נתונים KEGG וGene Ontology ‏(GO), המאפשרים לספק אנוטציות פונקציונליות לגנים.

קישורים חיצוניים
----------------

ויקישיתוף מדיה וקבצים בנושא **Cytoscape** בוויקישיתוף
* 

* אתר האינטרנט הרשמי של Cytoscape (באנגלית)
**לאון אוגוסט תאופיל רום** (בצרפתית: **Léon Auguste Théophile Rom**;‏ 1859 – 1924) היה חייל בלגי ופקיד קולוניאלי שהפך לאישיות בולטת בממשל מדינת קונגו החופשית בסוף המאה ה-19.

קריירה
------

רום נולד למשפחה ענייה במונס, בלגיה, בשנת 1859 והתגייס לצבא הבלגי בגיל 16. לאחר מכן עבד כפקיד מכס לפני שעזב את בלגיה למדינת קונגו החדשה בשנת 1886 כאחד מכמה מאות לבנים העובדים בממשל המושבה.

לאחר שקיבל סדרה של מבצעים מהירים, פיקד רום על התחנה במפלי סטנלי (כיום מפלי בויומה) ובסופו של דבר הועלה למשרת נציב המחוז של מטאדי. בהמשך עבר לצבא הקולוניאלי, ה-Force Publique, שם שימש כקפטן. הוא זכה לשבחים על התנהלותו במהלך מלחמת קונגו–ערב (1892–1894) בה ניהל באופן אישי משא ומתן על כניעת מעוז ערבי. לאחר פרישתו מהכוח הצבאי, עבד כפקיד בארגון Compagnie du Kasai במרכז קונגו.

רום נודע בזכות האכזריות לכאורה של ממשלו באזור מפלי סטנלי. על פי דיווחים של מיסיונרים לבנים, רום השתמש בראשיהם הכרותים של 21 אנשי קונגו לעיטור ערוגות הפרחים של ביתו במפלי סטנלי. נאמר גם שהוא שמר על הגרדום באופן קבוע בתחנה בה שלט. חוקר הספרות פיטר אדגרלי פירצ'וב טען, עם זאת, שהצגת ראשים כרותים לא הייתה יוצאת דופן בחברה המרכז-אפריקאית:

נבזי, סמלי ואפילו אמיתי ככל שיהיה, יש לראות ולפרש את [המעשה] הזה גם מנקודת מבט של מנהגי השבט במרכז אפריקה. שכן מבחינת קונגו בסוף המאה התשע עשרה, מה שעשה קורץ (ורום אחריו) היה לגמרי בגבול הזכות שהוענקה לראשי השבטים.

רום מת בבריסל בשנת 1924.

בתרבות הפופולרית
----------------

נטען כי רום שימש השראה לדמותו של מר קורץ, סוחר שנהב המופיע בצורה בולטת ברומן לב המאפליה שכתב ג'וזף קונרד בשנת 1899. בין אלו שהעלו טיעון זה ניתן למנות את אדם הוכשילד שטען ב"רוח הרפאים של המלך ליאופולד" שרום וקונרד אולי נפגשו בשנת 1890. חוקרים אחרים דחו טענה זאת.

רום מופיע בתור האנטגוניסט הראשי בסרט "האגדה של טרזן" משנת 2016, בו הוא מגולם על ידי השחקן האוסטרי כריסטוף ואלץ.

ראו גם
------

* זוועות קונגו

לקריאה נוספת
------------

* Firchow, Peter Edgerly (2000). *Envisioning Africa: Racism and Imperialism in Conrad's* Heart of Darkness. Lexington: University Press of Kentucky. ISBN 9780813191980.Firchow, Peter Edgerly (2000). *Envisioning Africa: Racism and Imperialism in Conrad's* Heart of Darkness. Lexington: University Press of Kentucky. ISBN 9780813191980. Firchow, Peter Edgerly (2000). *Envisioning Africa: Racism and Imperialism in Conrad's* Heart of Darkness. Lexington: University Press of Kentucky. ISBN 9780813191980.

קישורים חיצוניים
----------------

* ROM (ליאון אוגוסט תאופיל) בביוגרפיה קולוניאלה בלג (1951)
* ארכיון ליאון רום, המוזיאון המלכותי למרכז אפריקה

הערות שוליים
------------

1. 1 2 3  Hochschild 2012, p. 137.
2. ↑  Hochschild 2012, pp. 137–8.
3. ↑  Hochschild 2012, p. 260.
4. 1 2 3  Firchow 2000, p. 112.
5. ↑  Hochschild 2012, p. 284.
6. ↑  Hochschild 2012, pp. 145–6.